Решено: Туристически данък ще се плаща и за имотите в Booking и AirBnB

Собствениците на стаи за гости и апартаменти, които се отдават краткосрочно под наем чрез онлайн платформи като Booking, AirBnB, Expedia и други вече ще трябва да плащат туристически данък. Това решиха окончателно депутатите. Те приеха на второ четене промени в Закона за местните данъци и такси. Измененията бяха внесени от петима депутати от ГЕРБ, сред които председателят на Комисията по бюджет и финанси в Народното събрание Менда Стоянова.

Данъкът, който ще се заплаща, ще бъде между 0,40 и 0,80 лева на гост на вечер, предаде „24 часа“.

Размерът на налога, който ще дължат собствениците на такива имоти, ще бъде равен на този за хотелите с категория „една звезда“.

Туристическите данъци се определят от общините с решение на местния парламент. В различните градове те са различни. Така например, в София и Пловдив е 0,40 лева. В Банско пък е 0,80 лева, а в Слънчев бряг – 0,45 лева.

Той се внася в местната хазна до 15-то число на следващия месец, а общините контролират той да бъде събиран.

По закон местните управи трябва да харчат средствата за събития, свързани с туризма, като например реклама на съответния град, поддръжка на пътищата или на обекти.

Материалът Решено: Туристически данък ще се плаща и за имотите в Booking и AirBnB е публикуван за пръв път на Искра.бг.